b'\n_START_ARTICLE_\nArmenian maantiede\n_START_SECTION_\nTopografia, maank\xc3\xa4ytt\xc3\xb6 ja vesist\xc3\xb6t\n_START_PARAGRAPH_\nArmenia sijaitsee Kaukasuksen etel\xc3\xa4osassa. Se kattaa Armenian vuorijonon kaakkoisosan ja V\xc3\xa4h\xc3\xa4-Kaukasuksen keskiosan._NEWLINE_Alue on suurimmaksi osaksi vuoristoista muutamine metsineen. Korkein kohta on 4\xc2\xa0090 metriin nouseva Aragats-vuori, eik\xc3\xa4 mik\xc3\xa4\xc3\xa4n osa maassa ole alle 400 metrin korkeudella merenpinnasta. Ararat-vuori on armenialaisille maan symboli, alueen korkein vuori, joka kuului Armeniaan ennen kuin se siirtyi Turkin haltuun vuonna 1915._NEWLINE_Armenian pinta-ala on 29\xc2\xa0743 neli\xc3\xb6kilometri\xc3\xa4. Siit\xc3\xa4 maatalousmaata on 1,4 miljoonaa hehtaaria, josta viljelykelpoista 495\xc2\xa0000 ha, monivuotisia istutuksia 64\xc2\xa0000 ha, noin 140\xc2\xa0000 ha nurmiviljelyss\xc3\xa4 ja 649\xc2\xa0000 ha laidunmaina._NEWLINE_T\xc3\xa4rkeimm\xc3\xa4t kulkureitit pohjoisesta Armeniaan ovat vuoristoa halkovat Debet- ja Akstafajokien laaksot. Maan keskiosassa, 2070 metrin korkeudessa sijaitseva Sevan on maan suurin j\xc3\xa4rvi, 72,5 km leve\xc3\xa4 ja 376 km pitk\xc3\xa4. Maan vuoristoinen kaakkoisosa kuuluu Bargu\xc5\xa1atin valuma-alueeseen, kun taas suuri osa muusta alueesta on Arasin ja sen sivujoen, Sevanj\xc3\xa4rvest\xc3\xa4 l\xc3\xa4htev\xc3\xa4n Radzanin valuma-aluetta. Aras muodostaa suuren osan Turkin ja Iranin vastaisesta rajasta.\n_START_SECTION_\nIlmasto\n_START_PARAGRAPH_\nArmeniassa vallitsee \xc3\xa4\xc3\xa4rev\xc3\xa4 mannerilmasto: talvella on lunta ja kylm\xc3\xa4\xc3\xa4, kes\xc3\xa4ll\xc3\xa4 l\xc3\xa4hes trooppisen kuumaa, mutta y\xc3\xb6t ovat silloinkin viileit\xc3\xa4. Jerevanissa on hein\xc3\xa4kuun keskim\xc3\xa4\xc3\xa4r\xc3\xa4inen ylin l\xc3\xa4mp\xc3\xb6tila 33 astetta, y\xc3\xb6n alin 17 astetta. Tammikuussa l\xc3\xa4mp\xc3\xb6tila on \xe2\x88\x928 ja +1 asteen v\xc3\xa4lill\xc3\xa4.\n_START_SECTION_\nLuonto\n_START_PARAGRAPH_\nArmenian kasvillisuus on p\xc3\xa4\xc3\xa4osin aroa, puoliaroa tai vuoristokasvillisuutta. Mets\xc3\xa4\xc3\xa4 on maan koillis- ja kaakkoisosissa._NEWLINE_Armeniasta on m\xc3\xa4\xc3\xa4ritetty 3\xc2\xa0200 putkilokasvilajia, joukossa monia kotoper\xc3\xa4isi\xc3\xa4 lajeja. Havupuita on varsin v\xc3\xa4h\xc3\xa4n. Kolmasosa Armenian metsist\xc3\xa4 on tammimetsi\xc3\xa4, kolmannes py\xc3\xb6kkivaltaisia metsi\xc3\xa4. Monet Armenian luonnonvaraiset kasvit, kuten id\xc3\xa4nunikko ja helmihyasintti, tunnetaan muualla puutarhakasveina._NEWLINE_Monet Armenian el\xc3\xa4inlajeista ovat uhanalaisia. Leopardi on sukupuuton partaalla, ja mufloni ja besoaarivuohi ovat vaarantuneita. Edellinen versio uhanalaisten lajien Punaisesta kirjasta luetteli my\xc3\xb6s esimerkiksi saukon, karhun, tiikerihillerin ja arokissan \xe2\x80\x93 kaikkiaan 99 selk\xc3\xa4rankaislajia. Vuonna 2011 uudistetussa laitoksessa mainitaan 155 uhanalaista el\xc3\xa4inlajia. Armenia on muuttolintujen reitill\xc3\xa4, ja siell\xc3\xa4 on tavattu noin 350 lintulajia.\n_START_SECTION_\nYmp\xc3\xa4rist\xc3\xb6nsuojelu ja maailmanperint\xc3\xb6\n_START_PARAGRAPH_\nArmenian luontoa suojellaan kansallispuistossa ja eritasoisilla suojelualueilla. Kansallispuisto on Sevan-j\xc3\xa4rvell\xc3\xa4. Shikahoghin, Khosrovin ja Erebunin rauhoitusalueiden lis\xc3\xa4ksi maassa on 20 muuta suojelualuetta._NEWLINE_Unescon maailmanperint\xc3\xb6listalla on kolme kohdetta Armeniasta: Et\xc5\xa1miadzinin katedraali ja kirkot sek\xc3\xa4 Zvartnotsin arkeologinen alue, Geghardin luostari ja ylempi Azatin laakso sek\xc3\xa4 Haghpatin ja Sanahinin luostarit._NEWLINE_Armenia yritt\xc3\xa4\xc3\xa4 puuttua ymp\xc3\xa4rist\xc3\xb6ongelmiinsa, ja on luonut erin\xc3\xa4isi\xc3\xa4 ymp\xc3\xa4rist\xc3\xb6veroja ongelmien hoidon rahoittamiseksi. Kaivostoiminnan aiheuttama mets\xc3\xa4tuho on huolenaihe er\xc3\xa4ill\xc3\xa4 alueilla._NEWLINE_Hallitus on luvannut sulkea Jerevanin l\xc3\xa4hell\xc3\xa4 Medzamorissa sijaitsevan ydinvoimalan 2016 kun sen korvaava moderni voimala valmistuu. Nykyinen voimala on 35 vuotta vanha, ja huoli sen turvallisuudesta kasvoi Fukushiman onnettomuuden j\xc3\xa4lkeen.'